 NA WAANDISHI WETU MAGAVANA walioondoka mamlakani huenda wakajipata taabani, baada ya Tume ya Maadili na Kupambana na Ufisadi (EACC) kutoa changamoto kwa wale walioingia watoe ushahidi ikiwa wanaamini watangulizi wao walihusika katika ubadhirifu wa fedha za umma. Magavana wengi wanajitahidi kusafisha afisi zao kabla waanze kuchapa kazi kikamilifu, wakionekana kulenga kuepuka kubeba misalaba ya watangulizi wao. Katika siku za hivi majuzi, magavana mbalimbali wakiwemo wa Kaunti za Lamu, Taita Taveta, Mombasa, Kisii na Nyandarua wameibua shaka kuhusu masuala kama vile madeni na idadi za wafanyakazi. “EACC inatarajia magavana wanaoingia na maafisa wao watashirikiana nasi na kutupatia maelezo kuhusu sakata za ufisadi wanazoibua, ili kusaidia mikakati yetu. Twatumai hawataingia kwenye mtego wowote wa majaribu ya kuzorotesha kaunti zao kama baadhi ya watangulizi wao,” akasema Afisa Mkuu Mtendaji wa EACC, Bw Twalid Mbarak. Alitoa taarifa hiyo baada ya Gavana wa Kisii, Bw Simba Arati, kufichua kuwa idara ya uchukuzi katika kaunti hiyo ilikuwa na idadi kubwa mno ya madereva kuliko magari yaliyopo. Bw Arati, ambaye jana Alhamisi alisimamia ukaguzi wa idara hiyo, alizidi kutilia shaka utoaji wa zabuni za bima katika utawala ulioondoka. Katika Kaunti ya Lamu, Gavana Issa Timamy alisema atawapiga msasa takriban wafanyakazi 400 walioajiriwa katika kipindi cha miezi minne kabla ya Uchaguzi Mkuu wa Agosti 9. Alisema huenda wengi wao ni wafanyakazi hewa, kumaanisha hawapo na hivyo basi mishahara wanayofaa kulipwa inaingia mfukoni mwa mtu binafsi. Gavana aliyeondoka, Bw Fahim Twaha, alijitetea kuwa walilazimika kuajiri wafanyakazi zaidi ili kuboresha utoaji huduma baada ya kaunti kupanua sekta ya elimu na afya kwa kujenga shule za chekechea na zahanati. “Hatua hiyo ilitusukuma kuajiri wahudumu zaidi wa afya, walimu na mabawabu ili kuhudumia na kuendeleza vituo hivyo vya afya na elimu tulivyoanzisha,” akasema. Changamoto sawa na hili linamkumba Gavana wa Taita Taveta, Bw Andrew Mwadime, ambaye ashaagiza uchunguzi wa orodha nzima ya wafanyakazi. Mbali na kushuku kuwepo kwa wafanyakazi hewa katika kaunti, Bw Mwadime alisema uchunguzi huo unalenga pia kubainisha kama kuna wafanyakazi walioajiriwa kiharamu, au waliosimamishwa kazi kinyume na sheria. “Kuna wengine wanafanya kazi ambazo hawajahitimu hasa katika idara ya afya. Hii ni hatari hata kwa wagonjwa wetu,” akasema. Katika Kaunti ya Nyandarua, Gavana Kiarie Badilisha, alisema hatalipa madeni ya takriban Sh800 milioni kwa wakandarasi waliopewa zabuni na utawala ulioondoka. Gavana huyo alisema lazima kwanza uchunguzi ufanywe kubainisha kama wakandarasi hao walitekeleza kazi walizonuiwa kufanya, kabla walipwe. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  